उपर्युक्त प्रकरण के अनुसार कुछ देर के लिए मान भी लिया कि मानव शरीर की यही गति और दशा है। उसे समाप्त करना ही पड़ता है। इसलिए यह ठीक है तो इससे भी बुरा कार्य तो शत्रु-मण्डली का यह होता है कि जो सम्पत्ति का अधिकारी होता है वही मुँह में आग लगाएगा। इतना ही नहीं उस शरीर या रूप को ही समाप्त नहीं किया जाता, बल्कि सम्पत्ति आदि जहाँ-जहाँ भी उसका नाम रहता है, वहाँ-वहाँ से ही ख़ारिज-दाखिल के माध्यम से उन्ही की कमाई सम्पत्ति से नाजायज खर्च कर-कराकर उसका नाम कटवा कर, उसके स्थान पर अपना नाम दाखिल करा कर, उसका नाम और रूप, दोनों को ही समाप्त कर देते हैं। जबकि उसने सन्तान पैदा की थी कि बेटा हमारा नाम चलाएगा अर्थात् पुत्र उत्पन्न होने से नाम कायम रहता है। इन जड़ियों और अन्धों को कौन समझाए कि पुत्र-पौत्र आदि नाम कायम नहीं रखते, बल्कि नाम और रूप दोनों को ये ही समाप्त करते-कराते हैं, दूसरे नहीं। शरीर के तो ये सब कट्टर शत्रु हैं।